АҞӘА, хәажәкыра 17 - Sputnik. Атәыла аҵаратә усҳәарҭақәа рҟны асанитар-епидемиологиатә ҭахрақәа зеиԥшла ирықәныҟәоит ҳәа аанацҳауеит Апрокуратура хада асаит.
Ари аҩыза алкаа ҟанаҵеит аусбарҭа имҩаԥгаз агәаҭарақәа рышьҭахь. Агәаҭарақәа мҩаԥысуан апрокурор хада актәи ихаҭыԥуаҩ Дамир Кәыҵниа инапынҵала.
Аусбарҭа апресс-маҵзура иазгәанаҭоит ареспублика аҵаратә усҳәарҭақәа зегьы рҟны акрыфарҭақәа русура аанкылоуп ҳәа.
Убри аан аусҳәарҭақәа рнапхгаҩцәа алархәны, асанитартә ҳақьымцәа алархәны имҩаԥгаз аинспекциа школқәак рҟны иаанарԥшит асанитар-епидемиологиатә ҭахрақәа реилагара аҭыԥ шамаз: ауадақәа аԥша рыҩнарсра, аклассқәа реилыргара, уб.иҵ.
Иара убасгьы Аҟәа ақалақь аусбарҭақәак рҿы акәымзар аҳауа арзҩыдараз ахархәагақәа – арециркулиаторқәа ыҟаӡам. Ари аилагара аԥыхразы аҵаратә усҳәарҭақәа рнапхгаҩцәа роума аҵаратә ҟәшақәа рнапхгаҩцәа роума акгьы ҟарҵом.
Аҵаҩцәа рхыԥхьаӡара иаҿырԥшны школқәак рҿы ҩ-сменакны аҵараҵара аадыртит, аха ахәыҷқәа реилатәараан адистанциа азгәаҭара зехьынџьара иалыршам.
Агәаҭарақәа ирылкаауп: араионқәа рхадацәа, аҵаратә усҳәарҭақәа рхадацәак ргәырҽанҵара, маҵзурауаҩык административтә ҭакԥхықәра идҵоуп.